REGOLAMENT TAL-KUMMISSJONI (KE) Nru 1282/2007
tat-30 ta’ Ottubru 2007
li jidderoga mir-Regolament (KEE) Nru 3149/92 f'dak li għandu x'jaqsam mat-tmiem tal-perjodu tat-tħaddim tal-pjan annwali tad-distribuzzjoni ta' l-ikel għall-2007
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 3730/87 ta' l-10 ta' Diċembru 1987 li jistabbilixxi regoli ġenerali għall-provvista ta' l-ikel minn stokkijiet ta' l-intervent lil organizzazzjonijiet indikati għad-distribuzzjoni lil persuni li huma l-iżjed fil-bżonn fil-Komunità (1), u partikolarment l-Artikolu 6 tiegħu,
Billi:
(1)
L-Artikolu 3(1) tar-Regolament tal-Kummissjoni (KEE) Nru 3149/92 tad-29 ta' Ottubru 1992 li jippreskrivi regoli dettaljati għar-riforniment ta' ikel mill-ħażna ta' intervent għall-benefiċċju tal-persuni l-aktar fil-bżonn fil-Komunità (2), jipprevedi li l-perjodu tat-tħaddim tal-pjan annwali tad-distribuzzjoni ta' l-ikel jintemm fil-31 ta' Diċembru tas-sena ta’ wara l-adozzjoni tiegħu.
(2)
Ir-Regolament tal-Kummissjoni (KE) Nru 1539/2006 (3) adotta l-pjan għall-perjodu li jintemm fil-31 ta' Diċembru 2007.
(3)
Xi ċirkostanzi eċċezzjonali fis-swieq taċ-ċereali u tal-prodotti tal-ħalib li żviluppaw matul is-sena tas-suq 2006/2007 wasslu, fil-każijiet ta' 61 232,50 tunnellata ċereali, 1 618-il tunnellata butir u EUR 10 991 578 għall-mobilitazzjoni fis-suq tat-trab tal-ħalib xkumat, allokati lill-Italja, u fil-każ ta' 4 000 tunnellata butir u EUR 10 miljun għall-mobilitazzjoni fis-suq tat-trab tal-ħalib xkumat, allokati lil Franza, fl-ambitu tal-pjan 2007, għal xi kumplikazzjonijiet dwar l-eżekuzzjoni tal-kuntratti ta' kunsenja konklużi ma' l-operaturi. Bil-għan li l-pjan annwali jitħaddem kif previst mir-Regolament (KE) Nru 1539/2006, jeħtieġ li, għal dawn il-każijiet, it-tmiem tal-pjan annwali jitressaq sad-29 ta' Frar 2008.
(4)
Il-miżuri pprovduti f'dan ir-Regolament jikkonformaw ma' l-opinjoni tal-Kumitat għall-Ġestjoni taċ-Ċereali,
ADOTTAT DAN IR-REGOLAMENT:
Artikolu 1
Bla ħsara għall-Artikolu 3(1) tar-Regolament (KEE) Nru 3149/92 u għal dak li għandu x'jaqsam mal-61 232,50 tunnellata ċereali, 1 618-il tunnellata butir u EUR 10 991 578 għall-mobilitazzjoni fis-suq tat-trab tal-ħalib xkumat, allokati lill-Italja, u ma' l-4 000 tunnellata butir u EUR 10 miljun għall-mobilitazzjoni fis-suq tat-trab tal-ħalib xkumat, allokati lil Franza fl-ambitu tal-pjan 2007, it-tħaddim tal-pjan imsemmi jista' jsir sad-29 ta' Frar 2008.
Artikolu 2
Dan ir-Regolament jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 30 ta’ Ottubru 2007.